U nedjelju, 10. lipnja, navršit će se 25 godina od pogibije osmero djece iz Viteza. U organizaciji Udruga proisteklih iz Domovinskog rata općine Vitez prigodno će biti obilježena ova tužna obljetnica. Kod spomenika „Osmica“ u 17,50 sati bit će položeno cvijeće i upaljene svijeće, a u 18 sati služit će se sveta misa.

Podsjetimo, 10. lipnja 1993. godine, oko 20 sati i 45 minuta, doletjela je navođena granata s položaja Armije BiH, koja je eksplodirala u naselju Podgradina, na mjestu gdje se igralo 14-oro djece.

Na licu mjesta poginulo je petero djece, a troje je od posljedica teškog ranjavanja preminulo u bolnici. Ostalih šestero djece je zadobilo lakše i teže ozljede. Najmlađa žrtva bila je devetogodišnja Augustina Gebenar.

Imena poginule djece:

Sanja Garić, (1975.), njen brat Milan Garić (1981.), Dragan Ramljak (1978.), Dražen Čečura (1978.), Boris Antičević (1983.), Sanja Križanović (1978.), Augustina Grebenar (1984.) i njen brat Velimir Grebenar (1981.).

Za ovaj teški zločin nad nedužnom djecom do danas nitko nije procesuiran, niti je odgovarao.